Αγαπητέ κ. Πρύτανη,

Η απόφαση του Τμήματος Κοινωνικής Θεολογίας περί μετονομασίας του σε «Τμήμα Κοινωνικής Θεολογίας και Θρησκειολογίας» υπαγορεύτηκε από τους εξής λόγους:

1. Είναι πλέον κοινός τόπος ότι η Κοινωνία του 21ου αι. και στον ελλαδικό χώρο απαρτίζεται από ανθρώπους διαφορετικής θρησκευτικής και πολιτιστικής ταυτότητας. Αυτοί δεν καλούνται απλώς να συνυπάρξουν αλλά και να διαλεχθούν καθώς, όπως αποδεικνύουν τραγικά γεγονότα σε πρωτεύουσες της Γηραιάς Ηπείρου και της αμερικανικής, δεν αρκεί η πολυπολιτισμικότητα αλλά η διαπολιτισμικότητα. Αυτό το γεγονός αναδείχθηκε πρόσφατα και στις ομιλίες πολιτικών και θρησκευτικών ηγετών στην Β' Διάσκεψη των Αθηνών για τον "Θρησκευτικό και Πολιτιστικό Πλουραλισμό και την Ειρηνική Συνύπαρξη στην Μέση Ανατολή"[[1]](#footnote-1) που οργανώθηκε όχι από κάποιον εκκλησιαστικό οργανισμό αλλά από την ίδια την Ελληνική Κυβέρνηση. Το Τμήμα ***Κοινωνικής*** Θεολογίας, η Θεολογική Σχολή και το Πανεπιστήμιο Αθηνών λαμβάνουν σοβαρά υπόψιν τη νέα αυτή πραγματικότητα και ανταποκρίνονται σε μια εξόχως ζωτική ανάγκη όχι μόνο των μειονοτήτων ή προσφύγων που ζητούν καταφύγιο στην χώρα μας αλλά και των πολιτών της. Σε έναν κόσμο όπου η θρησκεία καθίσταται και πάλι καθοριστικός παράγοντας της δημόσιας σφαίρας, οι θρησκειολογικές μελέτες (Religious Studies) αποτελούν ένα αντικείμενο πολύπλευρο το οποίο θεραπεύεται από ξεχωριστά Τμήματα στα μεγαλύτερα Πανεπιστήμια του Κόσμου (πρβλ. [Yale University](https://religiousstudies.yale.edu/people/faculty)) παράλληλα με τη σπουδή της κλασικής Θεολογικής παράδοσης που είναι βεβαίως εξίσου πολύτιμη ως κληρονομιά και παρακαταθήκη.
2. Επιπλέον ορθά στην πρότασή του ο κ. Κοσμήτορας επισημαίνει τα εξής: *τα νέα αναλυτικά εκπαιδευτικά προγράμματα της Δευτεροβάθμιας Εκπαίδευσης, ιδιαίτερα αυτά που αφορούν στην φυσιογνωμία του μαθήματος των Θρησκευτικών και επιβάλλουν ενίσχυση και διεύρυνση των θρησκειολογικών γνώσεων των μαθητών.* Η ιδιοπροσωπία της Θεολογικής Σχολής όχι μόνον δεν προσβάλλεται αλλά καλλιεργείται καθώς χαρακτηριστικό της Θεολογίας είναι ο διάλογος με τον «άλλον» αναζητητή του «Αγνώστου Θεού» μέσω της πρόσληψης της σάρκας του κόσμου και της πραγματικότητας.
3. Ήδη η πρώτη εξωτερική αξιολόγηση είχε υποδείξει το αυτονόητο: δεν δικαιολογείται η ύπαρξη δύο Τμημάτων με επικαλυπτόμενα γνωστικά αντικείμενα. Την τελευταία πενταετία όλα τα μέλη ΔΕΠ του Τμήματος Κοινωνικής Θεολογίας εργαστήκαμε μεθοδικά προκειμένου χωρίς να απαρνηθούμε την θεολογική μας ταυτότητα, να θεραπεύσουμε διαφορετικές ανάγκες.  **(α)** Ιδρύσαμε μετά από μακρά προετοιμασία νέο ΠΜΣ με τίτλο «Θεολογία και Κοινωνία», έχοντας ασφαλώς υπόψη ότι ένα βασικό χαρακτηριστικό της είναι ο πλουραλισμός των θρησκευτικών ταυτοτήτων, **(β)** αξιοποιήσαμε τις ελάχιστες θέσεις μελών ΔΕΠ, που μας δόθηκαν, για να προκηρύξουμε νέα γνωστικά αντικείμενα με αντικείμενα όπως η Βιοηθική, ενώ εκκρεμεί η επανάληψη κρίσης μέλους ΔΕΠ με αντικείμενο το Ισλάμ, **(γ)** αποδεχθήκαμε αιτήσεις για νέα μέλη ΕΔΙΠ εξειδικευμένα σε κατευθύνσεις όπως η Ιεραποστολική. **(δ)** Πραγματοποιήσαμε πλήθος εκδηλώσεων προς αυτή την κατεύθυνση, όπως εσχάτως το Διεθνές Συνέδριο για το ΟΛΟΚΑΥΤΩΜΑ <http://shoah.soctheol.uoa.gr/el/archiki> σε συνεργασία με τη  [EUNIC (European Union National Institutes of Culture](http://www.eunic-online.eu/) Ένωση Μορφωτικών Ινστιτούτων της Ε.Ε.) και άλλες πρεσβείες. **(ε)** Η Πρακτική Άσκηση των φοιτητών του Τμήματος πραγματοποιείται αποκλειστικά σε χώρους πολυπολιτισμικούς (όπως η ΚΙΒΩΤΟΣ ΤΟΥ ΚΟΣΜΟΥ).
4. Από τα ανωτέρω προκύπτει ότι η απόφαση του Τμήματος όχι μόνον δεν είναι βεβιασμένη αλλά είναι προϊόν εργώδους προσπάθειας. Επιπλέον στηρίζεται στο γεγονός ότι ήδη στο Τμήμα Κοινωνικής Θεολογίας υπάρχει *Τομέας Θρησκειολογίας, Φιλοσοφίας και Κοινωνιολογίας*, όπως και *Πολιτιστικού Βίου της Μεσογείου*. Δεν διδάσκει σε αυτό μόνον ένας Θρησκειολόγος αλλά *παρέχεται στους φοιτητές εξειδικευμένη γνώση πέραν του Χριστιανισμού και Ιουδαϊσμού για την αρχαία ελληνική θρησκεία, το Ισλάμ τα ανατολικά θρησκεύματα αλλά και τα Νέα θρησκευτικά Κινήματα, ενώ ταυτόχρονα μελετά το φαινόμενο της Θρησκείας από ιστορική, φιλοσοφική, θεολογική, κοινωνιολογική, ψυχολογική σκοπιά, και από τη σκοπιά της Τέχνης, του λόγου και της ζωγραφικής.* Από τους κόλπους της Κοινωνικής Θεολογίας προέρχονται Καθηγητές, που έχουν πρωταγωνιστήσει στον Διαχριστιανικό και Διαθρησκειακό Διάλογο, όπως ο Αρχιεπίσκοπος Αλβανίας κ. Γιαννουλάτος και ο αείμνηστος Πρόεδρος της ΔΟΕ Ν. Νησιώτης.

Σύμφωνα με το νέο νόμο 4485/17, *η Συνέλευση του Τμήματος, είναι αρμόδια για τη γενική εκπαιδευτική και ερευνητική πολιτική του Τμήματος και την πορεία ανάπτυξής του στο πλαίσιο της πολιτικής της Σχολής, η οποία εκφράζεται με την πρόταση του Κοσμήτορα και της Κοσμητείας* (άρθρο 21 παρ. 2α). Η συγκεκριμένη απόφαση, που αφορά στην ονομασία του Τμήματος, όπως ήδη αποδείχθηκε, συνάδει με τις ζωτικές ανάγκες ενός σύγχρονου Πανεπιστημίου και της Κοινωνίας που αυτό καλείται να θεραπεύσει. Δεν θίγει την ιδιοπροσωπία του Τμήματος Θεολογίας αλλά προσδιορίζει ακόμη αρτιότερα τον ήδη υπάρχοντα τίτλο «Κοινωνική Θεολογία» Ήδη, χωρίς να απεμπολούμε τη *θεολογική* μας αυτοσυνειδησία και ταυτότητα αφού συμμετέχουμε ενεργά σε όλες τις λατρευτικές και άλλες εκδηλώσεις της Θεολογικής Σχολής, εργαζόμαστε με τρόπο ουσιαστικό και μεθοδικό στην πλήρη αναμόρφωση του Προγράμματος Σπουδών του Τμήματος αυτό το ακαδημαϊκό έτος (2017-2018) ώστε οι παραπάνω διεργασίες και η αλλαγή ονόματος να ανταποκρίνονται πλήρως στα προσφερόμενα μαθήματα και το περιεχόμενο αυτών. Βεβαίως και το Τμήμα προτίθεται να αξιοποιήσει το δυναμικό της Θεολογικής Σχολής και του ΕΚΠΑ προκειμένου η διδασκαλία των μαθημάτων να γίνεται με τρόπο άρτιο και με εφαρμογές στις *κοινωνικές* ανάγκες στις οποίες καλείται να πρωταγωνιστήσει η Θεολογία και η Εκκλησία. Ταυτόχρονα θα αξιοποιήσει όλες τις θέσεις προσωπικού που θα του προσφερθούν προς την κατεύθυνση της διακριτότητας των δύο Τμημάτων πάντα στο πλαίσιο της αμοιβαίας συνεργασίας αυτών υπό την αιγίδα της ***Θεολογικής*** Σχολής.

1. http://www.romfea.gr/oikoumeniko-patriarxeio/17935-bartholomaios-o-eilikrinis-dialogos-exei-tin-dunami-na-allazei-tin-roi-tis-istorias [↑](#footnote-ref-1)